ราคาทองแพงหูฉี่ทุบสถิติรายวัน
กูรูคาดแตะบาทละ2.13หมื่นกดดันค่าเงินแข็งทะลุ29บาท
20 ส.ค. 2554

กูรูคาดแตะบาทละ2.13หมื่นกดดันค่าเงินแข็งทะลุ29บาท
ทองพุ่งบาทแข็ง นักวิเคราะห์คาดมีโอกาสทองแตะ 21,350 บาท 
น.ส.ฐิภา นววัฒนทรัพย์ ประธานเจ้าหน้าที่บริหาร บริษัท วายแอลจี บูลเลี่ยน แอนด์ ฟิวเจอร์ส เปิดเผยว่า ทิศทางราคาทองคำในตลาดโลกและราคาทองคำในประเทศในสัปดาห์นี้มีแนวโน้มปรับตัวเพิ่มขึ้นทำสถิติใหม่ได้อย่างต่อเนื่อง มีโอกาสแตะ 1,500 เหรียญสหรัฐ/ออนซ์ หรือ 21,350 บาท โดยได้รับแรงหนุนสำคัญจากความกังวลภาวะเงินเฟ้อที่เพิ่มสูงขึ้นทั่วโลก ขณะที่ดัชนีราคาผู้บริโภคของจีนพุ่งขึ้น 5.4% ในเดือน มี.ค. เมื่อเทียบเป็นรายปี ซึ่งเป็นระดับสูงสุดในรอบ 32 เดือน ส่งผลทำให้ทางการจีนประกาศเพิ่มเพดานกันสำรองเงินฝากของธนาคารพาณิชย์เป็นครั้งที่ 4 ในปีนี้ อีก 0.5% มาอยู่ที่ 20.5% 
นอกจากนี้ อัตราเงินเฟ้อเดือน มี.ค. ของอินเดียก็ได้พุ่งขึ้นแตะระดับ 8.98% ขณะที่ยูโรสแตทได้มีการปรับทบทวนอัตราเงินเฟ้อในกลุ่มประเทศที่ใช้เงินยูโร 17 ประเทศ สู่ระดับ 2.7% ในเดือน มี.ค. ซึ่งสูงกว่าการประเมินก่อนหน้านี้ที่ 2.6% และสูงกว่าระดับเงินเฟ้อเป้าหมายที่ 2%
ทั้งนี้ นอกจากประด็นเงินเฟ้อที่ได้ผลักดันราคาทองคำให้ทะยานขึ้นแล้วราคาทองคำยังได้รับปัจจัยหนุนต่อเนื่องจากวิกฤตหนี้สาธารณะในกลุ่มยูโรโซน ซึ่งล่าสุด มูดี้ส์ อินเวสเตอร์ส เซอร์วิส ประกาศลดอันดับความน่าเชื่อถือของไอร์แลนด์ลงอีก 2 ขั้น และความไม่แน่นอนของเศรษฐกิจโลก ตลอดจนปัญหาจลาจลที่เกิดขึ้นในตะวันออกกลางที่ยังยืดเยื้อก็ยังคงหนุนราคาทองคำ
นายธิติ ตันติกุลานันท์ ผู้บริหารสายงานธุรกิจตลาดทุน ธนาคารกสิกรไทย เปิดเผยว่า มีความเป็นไปได้ที่จะเห็นค่าเงินบาทในสัปดาห์นี้ต่ำกว่า 30 บาท/เหรียญสหรัฐ โดยอาจค่อยๆ แข็งค่า หากมีแรงซื้อและแรงขายในช่วง 30 บาท/เหรียญสหรัฐ เงินบาทก็จะทยอยแข็งค่าอีก
ทั้งนี้ สาเหตุที่เงินบาทแข็งค่าในช่วงนี้เป็นไปตามการแข็งค่าของเงินในภูมิภาค รวมทั้งการอ่อนค่าของเงินเหรียญสหรัฐ โดยมีปัจจัยทองคำเข้ามาเกี่ยวเนื่องด้วย เนื่องจากช่วงนี้ทองคำในตลาดโลกปรับตัวสูงขึ้น หากราคาทองคำขึ้น เงินเหรียญสหรัฐก็จะอ่อน ขณะที่ศูนย์วิจัยกสิกรไทยคาดการณ์ว่าค่าเงินบาทจะอยู่ที่ระดับ 29 บาท/เหรียญสหรัฐในสิ้นปีนี้